Kreikan kirkollinen aluejako:
  Kreikan autokefalisen kirkon alainen alue.
  Ekumeenisen patriarkaatin alainen alue.
  Kreetan kirkon alue.
  Athoksen itsehallinnollinen luostarialue.
**Ortodoksinen kirkko** toimii **Kreikassa** useassa osassa. Suuren osan Kreikasta kattaa autokefalinen Kreikan ortodoksinen kirkko. Sen alueiden pohjoisosa sekä osa Egeanmeren saarista kuuluvat hengellisesti Konstantinopolin ekumeenisen patriarkaatin alaisuuteen, kun taas Dodekanesian saaret kuuluvat suoraan ekumeenisen patriarkaatin alaisuuteen. Kreetan alueella toimii Kreetan kirkko, joka on puoliautonominen ekumeenisen patriarkaatin alaisuudessa. Athos eli Pyhän Vuoren autonominen munkkivaltio on itsehallinnollinen ekumeenisen patriarkaatin alaisuudessa. Kaikki nämä ovat osa laajempaa kreikkalaisortodoksista kirkkoa.

Kreikan kirkko
--------------

*Pääartikkeli: Kreikan kirkko*
Kreikan kirkkoon kuuluu 82 hiippakuntaa. Niistä 46 eteläisessä ja keskisessä Manner-Kreikassa sekä Egeanmeren läntisillä saarilla sijaitsevaa hiippakuntaa on kokonaan Kreikan autokefalisen kirkon alaisuudessa, ja 36 Pohjois-Kreikassa ja Egeanmeren saariston itäosissa sijaitsevaa hiippakuntaa hallinnollisesti Kreikan kirkon alaisuudessa mutta nimellisesti ja hengellisesti ekumeenisen patriarkaatin alaisuudessa.

Kirkko sai autokefalian eli hallinnollisen itsenäisyyden ekumeeniselta patriarkaatilta vuonna 1850. Kirkkoa johtaa Ateenan ja koko Kreikan arkkipiispa yhdessä metropoliittojen ja apulaispiispojen kanssa. Kirkon jäsenmäärä on noin 10 miljoonaa.

Kreetan kirkko
--------------

*Pääartikkeli: Kreetan kirkko*
Kreetan kirkolla on puoliautonominen asema ekumeenisen patriarkaatin alaisuudessa. Kreetan kirkkoon kuuluu 9 hiippakuntaa, jotka kattavat Kreetan saaren ja sen pienemmät lähisaaret.

Kirkkoa johtaa Kreetan arkkipiispa, jonka istuin on Iraklionissa. Kaikista Kreetan piispoista tehtiin metropoliittoja vuonna 1962, ja vuonna 1967 Kreetan metropoliitta korotettiin arkkipiispaksi.

Athos
-----

*Pääartikkeli: Athos eli Pyhän Vuoren autonominen munkkivaltio*
Athos, joka on Kreikkaan kuuluva itsehallinnollinen alue, on kirkollisessa mielessä itsehallinnollinen ekumeenisen patriarkaatin alaisuudessa. Alueella toimii 20 luostaria.

Ekumeenisen patriarkaatin alueet
--------------------------------

Suoraan ekumeenisen patriarkaatin hallinnon alla oleva alue käsittää Dodekanesian saaret. Siellä toimii viisi hiippakuntaa.

Katso myös
----------

* Luettelo Kreikan ortodoksisista hiippakunnista

Lähteet
-------

1. 1 2  Greece - A Country Study Library of Congress. Viitattu 1.9.2020.
2. 1 2  Ιερές Μητροπόλεις στην Ελλάδα The Ecumenial Patriarchate of Constantinople. Viitattu 1.9.2020.
3. ↑  Greek Orthodox Church *Encyclopedia.com*. Viitattu 1.9.2020.
4. ↑  Tesch, Noah (toim.): *Cyprus, Greece, and Malta*, s. 55–56. The Britannica Guide to Countries of the European Union. Britanncia Educational Publishing, 2013. ISBN 1615309853. Teoksen verkkoversio.
5. ↑  Greece *The World Factbook*. CIA. Viitattu 1.9.2020.
6. ↑  The Church of Crete *Orthodox Crete*. Viitattu 1.9.2020.

Aiheesta muualla
----------------

* Kuvia tai muita tiedostoja aiheesta **ortodoksinen kirkko Kreikassa** Wikimedia Commonsissa